Aber brezis a demm Zischtig bini vunere  merggliche Vercheltig paggt worde. Dr Tag duur, im Büro, hami so guet we mügli probiert hinder mine Büecherbiigete z verschanze, und glich hanis möse begriiffe, as mi d Koleege eender scheps aaglueget händ: Eine, wo uf guet Glarnertüütsch gseit pschtändig schnüderet und chöderet, hätt mä ja nüd gäre i dr Neechi. Uf all Fäll bini dä räätig worde, ich wel etz am Abed nüd nuch äm Güscht sis Referat gu verbäfzge und dr ganz Historisch Verein gu uufrege. Und drum wäär dr einzig Iidrugg, won ich Inä vum  Ziischtigabed chänt wiitergii, deer vum Gurgle äm eigete Badzimmertrögli, aber das inträssiert Si ja allwäg bi wiitem nüd gliich raass we dr Güscht Rohr, und da händsi rächt.